Adam Elsheimer
Store norske leksikon,Kunst og estetikk,Bildende kunst,Kunsthistorie,Øvrig europeisk malerkunst 1400-1750
Adam Elsheimer var en tysk maler og raderer. Han var elev av Philipp Uffenbach i Frankfurt, drog i 1598 til Venezia, kom i 1600 til Roma, hvor han i motsetning til sine samtidige landsmenn beholdt sitt tyske og personlige særpreg uten å ta for sterkt inntrykk av Caravaggio-retningen og Carracci.
Med sans for det idylliske og hjemlige tyske landskap utviklet han seg som den viktigste tyske overgangsskikkelse til barokken og dens ideale landskapsmaleri. Han arbeidet ofte på kobberplater og holdt seg gjerne til det lille format der menneskene inngår som ganske små, men uløselige deler av naturen. Hans landskapskunst forener frodig fantasi, konkret virkelighet og en lyrisk stemning, og hans kunst fikk betydning for det heroiske landskapsmaleri gjennom Claude Lorrain, og videre til Rubens og Rembrandt. Det finnes få malerier fra hans hånd, men et stort antall tegninger og noen raderinger. Les mer i Store norske leksikon barokken landskapsmaleri grafikk håndtegninger